**Бекітемін:**

**Күні:** 27.02.2020ж.

**Мұғалім:** Танірберген Қ.А.

**Класс:** 2 «Б»

**Пән:** класс сағаты

**Сабақтың тақырыбы:** «Мың мамандық бәрі бар,

Таңдап, талғап бірін ал»

**Мақсаты:** оқушылардың ойлау қабілеттерін дамыта отырып, болашақ мамандыққа байланысты ұғымдарын тереңдетіп, қызығушылықтарын арттыру. Жұмыстың мазмұнымен, мағынасымен айрықшаланатын мамандық әлемінң түрлілігі туралы түсінік қалыптастыру. Оқушылардың бойына жақсы қасиеттерді сіңіру, мамандық таңда білуге, еңбексүйгіштікке тәрбиелеу.

**Көрнекілігі:** интерактивті тақта, слайдтар, мамандық туралы суреттер, кеспеқағаздар.

**Әдісі:** тренингтер, әңгімелеу, сұрақ-жауап, топтық жұмыс, ойын.

**Барысы:**

**Ұйымдастыру кезеңі.** Сәлемдесу, оқушыларды сабаққа дайындау.

**Психологиялық дайындық.**

Біздің топта балалар,

Тату-тәтті ойнайды.

Дос көңілі әрқашан

Тек жақсылық ойлайды.

**Тілші:** Сәлеметсіздер ме, құрметті ұстаздар мен оқушылар?! Мен, Ақтөбе қаласындағы «№15 орта мектеп» каналының тілшісі Мақзұм Айару Медетқызы.Бүгінгі «Мың мамандық бәрі бар, Таңдап, талғап бірін ал» атты ашық тәрбие сағатымызға қош келдіңіздер!

**Мұғалім:**

Дайын ас жоқ дүниеде.

Тамақ өзі пісе ме?-жоқ

Көйлек өзі тоқыла ма?-жоқ

Тұқым өзі себіле ме?-жоқ

Үйлер өзі салына ма?-жоқ

Кітап өзі жазыла ма?-жоқ

... Барлық істің батыры – кім?

**Адамдар-біз,**

**Екі қол мен ақылымыз.!**

Мұғалім: -Осының бәрін кім істейді? Кім айтады?

-Өртті кім сөндіреді?-өрт сөндіруші

-Дүкенде кім сатады? сатушы

-Ауырсаң кім емдейді? дәрігер

-Машинаны кім жөндейді? жөндеуші

-Шашыңды кім қияды?-шаштараз

Мұғалім: Енді осы аспаз, өрт сөндіруші, сатушы, дәрігер, машина жөндеуші, шаштаразды бір сөзбен не дейміз?-**МАМАНДЫҚ**

Әр адам ерте ме, кеш пе өз өмірінде «Қандай мамандық иесі боламын?» деген сұраққа жауап іздейді. **Мамандық таңдау** – өте жауапты іс. Өйткені, таңдаған мамандығың ертеңгі сенің өмірің, болашағың, қоғамның болашағы, елдің ертеңі.

Профессия- латын сөзінен шыққан , “professio”- анықталған іс, мамандық дегенді білдіреді.

    Мамандық- қарапайым өмір сүру көзі болып табылатын және қандай да бір дайындықты, жауапкершілікті талап ететін еңбек қызметінің маңызды бөлігі.

      Мамандық таңдау- тағдырыңды таңдау деген сөз. Кейінгі өмірде өкінбейтіндей, өз қабілеті мен бейімділігіне сай кәсіп түрін таңдау. Бұл өте жауапкершілікті және маңызды іс. Мамандық таңдауда әр адам өзінің қызығушылығына, қабілетіне, бейімділігіне, қалауына сүйену керек.

**Мамандықтың қанша түрі бар деп ойлайсыңдар?**

Әлемде 10 мыңнан аса мамандық бар. Ал оған арнаулы мамандықтар мен басқаша да қосымша маман түрлерін қосып санағанда 50 мыңнан асады. Ол үшін мамандық әлемін оқып – үйрену керек.

Мамандық алудың 5 баспалдағын жоспарлау керек:

1. Арман (тілек)

2. Көз жеткізу (қажеттілік)

3. Жоспарлау

4. Әрекет

5. Игеру

Мамандық сенің денсаулығыңа, физиологиялық және психологиялық күйіңе, біліміңнің сапасы мен деңгейіңнің дайындығына байланысты екенін есіңнен шығарма. Сондықтан да мамандық таңдар алдында «Мен жасай аламын ба, қабілеттімін бе?» деген сұраққа жауап беру керек.

**Мен білмейтін мамандықтар**

- Мерчендайзер – сөрелерді безендіруші және саудадағы тауарларды дұрыс орналасуын зерттейтін маман.

- Груммер - иттерді көркемдеуші, түктерін қысқартып әсемдеуші стилист-маман.

**1-аялдама.** «Жұмбақтар» аялдамасы

**Қызығушылығын ояту сәті**

«Қай мамандық иесі?» (жұмбақ)

**2-аялдама.** «Ойындар» аялдамасы

**«Ең жақсы мамандық» ойыны.**

Әрбір командадағылар қатысушыларға мынадай сұрақ береді, Қатысушыларға келесі мамандық мінездемелері ұсынылады:

Ең ақшасы көп ……………….(банк қызметкері, экономист).

Ең жасыл ……………………….(эколог, географ, бақташы, гүл өсіруші).

Ең тәтті ………………………….(аспаз, кондитер).

Ең күлкілі ………………………(клоун, карикатурашы).

Ең жауапты ……………………(сот, бухгалтер).

Ең салмақты …………………..(мұғалім, заңгер).

Ең қарым-қатынасы күшті ……………(кәсіпкер).

«**Әріпті мамандық»- ойыны.** Әр топқа бір әріптен беріледі. Қай топ сол әріптен басталатын мамандық аттарын көп тапса, сол топ жеңіске жетеді.

**І- топ:** «А, Ә»

**ІІ- топ**: «К, Қ»

**ІІІ- топ**: «Ж, Ш»

**ІV- топ**: «Г, Ғ»

**Ойын: «Сөйлеп тұрған кім?»**

Балалар біз қазір мына сөздерді естіп қандай мамандық иесі сөйлеп тұрғанын анықтайықшы:   
- Бүгінгі сабағымыздың тақырыбы: «Көбейту мен бөлу – өзара кері амалдар»  
- Көптеген жаңа әндер жаздырдым, бейнебаян түсіртіп жатырмын.  
- Балалар, дәрумендер қабылдап, тазалықты сақтап жүрсеңдер, ауырмайсыңдар.  
- Қылмысқа, құқықбұзушылыққа жол бермейміз.  
- Ең әдемі, сәнді киім үлгілерін жасадым.  
- Балалар, балмұздақ алыңдар, өте дәмді!  
- Жүріңіз қай жаққа апарып тастайын?   
- Шашыңызды қандай үлгіде қиып берейін?   
- Мен қуырдақ қуырып жатырмын,қазір дайын болып қалады

**Дидактикалық ойын: «Мамандыққа керек заттарын тап!»**

**Шарты:** мамандық иелерінің қолданатын құралдарын табу. Үстел үстіне түрлі мамандық иелеріне қажет құралдарды қойып, топтар 4 түрлі мамандық иесіне қажет құралдарды бөліп жинайды (мұғалім, дәрігер, құрылысшы, аспаз).

-Жарайсыңдар, ақылды балалар екенсіңдер!Дәл таптыңдар!

**Сергіту сәті.** Ән «Бақытты баламыз»

**3-аялдама.** «Мен таңдаған мамандық!» аялдамасы

-Балалар, осы мамандық иелері туралы қандай тақпақтар білеміз?

(Тілші сұхбат алады, балалар тақпақтарын айтып, өнерлерін көрсетеді).

***Қорытынды.***

- Балалар бүгін қандай тақырыпта әңгімелестік?

* Қандай мамандық иелерін білдіңдер балалар?
* Балалар бүгінгі сынып сағатынан сендер қандай әсер алдыңдар?

**Кері байланыс.** «Жетістік баспалдағы»

Жарайсыңдар, қазақта мынадай сөз бар :

Әсемпаз болма әрнеге,

Өнерпаз болсаң, арқалан.

Сен де бір кірпіш дүниеге,

Кетігін тап та, бар қалан.- дегендей алға ұмтылып, арманымызға жетіп, жақсы мамандық иесі болайық! Егеменді еліміздің ертеңі — маман иелері болуларыңызға тілектестігімді білдіремін!